ประกาศคณะกรรมการกำกับหลักทรัพย์และตลาดหลักทรัพย์

ที่ กจ. 11/2565

เรื่อง การเสนอขายโทเคนดิจิทัลต่อประชาชน

(ฉบับที่ 6)

\_\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา 10(1) มาตรา 17 และมาตรา 18 แห่งพระราชกำหนด
การประกอบธุรกิจสินทรัพย์ดิจิทัล พ.ศ. 2561 คณะกรรมการกำกับหลักทรัพย์และตลาดหลักทรัพย์
ออกประกาศไว้ดังต่อไปนี้

 ข้อ 1 ให้ยกเลิกบทนิยามคำว่า “นิติบุคคลร่วมลงทุน” (venture capital) และ “กิจการเงินร่วมลงทุน” (private equity) ในข้อ 2 แห่งประกาศคณะกรรมการกำกับหลักทรัพย์
และตลาดหลักทรัพย์ ที่ กจ. 15/2561 เรื่อง การเสนอขายโทเคนดิจิทัลต่อประชาชน ลงวันที่
3 กรกฎาคม พ.ศ. 2561

 ข้อ 2 ให้ยกเลิกความใน (3) ของวรรคหนึ่งในข้อ 17 แห่งประกาศคณะกรรมการ
กำกับหลักทรัพย์และตลาดหลักทรัพย์ ที่ กจ. 15/2561 เรื่อง การเสนอขายโทเคนดิจิทัลต่อประชาชน
ลงวันที่ 3 กรกฎาคม พ.ศ. 2561 และให้ใช้ความต่อไปนี้แทน

 “(3) เป็นการเสนอขายต่อผู้ลงทุนที่เข้าลักษณะใดลักษณะหนึ่งดังนี้

(ก) ผู้ลงทุนสถาบัน ผู้ลงทุนรายใหญ่พิเศษ หรือผู้ลงทุนรายใหญ่ตามประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดบทนิยามผู้ลงทุนสถาบัน
ผู้ลงทุนรายใหญ่พิเศษ และผู้ลงทุนรายใหญ่

(ข) ผู้ลงทุนที่มิใช่ผู้ลงทุนตาม (ก) ซึ่งเสนอขายเป็นมูลค่าไม่เกินรายละ
3 แสนบาทต่อการเสนอขายในครั้งนั้น ทั้งนี้ ผู้ขออนุญาตต้องกำหนดมูลค่าสูงสุดของการเสนอขาย
ในแต่ละครั้งต่อผู้ลงทุนประเภทนี้รวมกันไม่เกินมูลค่าดังนี้ แล้วแต่มูลค่าใดจะสูงกว่า

1. ไม่เกิน 4 เท่าของส่วนของผู้ถือหุ้นของผู้ออกโทเคนดิจิทัล

2. ไม่เกินร้อยละ 70 ของมูลค่าทั้งหมดที่เสนอขายต่อครั้ง”

ข้อ 3 ให้ยกเลิกความในวรรคสองของข้อ 47 แห่งประกาศคณะกรรมการกำกับหลักทรัพย์และตลาดหลักทรัพย์ ที่ กจ. 15/2561 เรื่อง การเสนอขายโทเคนดิจิทัลต่อประชาชน
ลงวันที่ 3 กรกฎาคม พ.ศ. 2561 และให้ใช้ความต่อไปนี้แทน

“ในกรณีที่เป็นงบการเงินประจำรอบปีบัญชี และงบการเงินรายไตรมาส (ถ้ามี)
ของผู้ออกโทเคนดิจิทัลที่มีการเสนอขายโทเคนดิจิทัลต่อผู้ลงทุนตามข้อ 17(3) (ข) รายงานของ
ผู้สอบบัญชีตามวรรคหนึ่งต้องไม่มีความหมายในลักษณะดังต่อไปนี้

(1) การจัดทำและเปิดเผยข้อมูลในงบการเงินไม่เป็นไปตามมาตรฐานการรายงาน
ทางการเงินที่ต้องใช้ในการจัดทำงบการเงินนั้น
 (2) ผู้สอบบัญชีถูกจำกัดขอบเขตการตรวจสอบหรือสอบทาน แล้วแต่กรณี
โดยการกระทำหรือไม่กระทำของผู้ออกโทเคนดิจิทัล หรือของกรรมการหรือผู้บริหารของ
ผู้ออกโทเคนดิจิทัล”

 ข้อ 4 ประกาศนี้ให้ใช้บังคับตั้งแต่วันที่ 1 ตุลาคม พ.ศ. 2565 เป็นต้นไป

 ประกาศ ณ วันที่ 2 มิถุนายน 2565

 (นายพิชิต อัคราทิตย์)

 ประธานกรรมการ

 คณะกรรมการกำกับหลักทรัพย์และตลาดหลักทรัพย์